Považská Teplá

Považská Teplá je najväčšia mestská časť mesta Považská Bystrica. K mestu bola pričlenená v roku 1979. Jej súčasťou sú aj bývalé samostatné obce Zálužie (od r. 1888) a Vrtižer (od r. 1966).

Nachádza sa tu rímskokatolícky Kostol Sedembolestnej Panny Márie. V katastrálnom území obce smerom ku Záskaliu leží turisticky atraktívna Manínska tiesňava.

 Demografia 
Mestská časť mala v roku 2009 1473 obyvateľov.Podľa povazska-bystrica.sk V roku 2019 mala už 1512 obyvateľov. 

 Geografia 
Rozloha katastrálneho územia obce je 11 486 583 m².Podľa geoportal.sk

 Poloha 
Vzdialenosť od centra Považskej Bystrice je 4,2 km.

 Vodstvo 
Obcou preteká Manínsky potok, ktorý pri obci ústi do Váhu.

 Dejiny 
Najstaršia písomná zmienka o obci pochádza z roku 1439.Podľa knihy Považská Bystrica (vyšla v roku 2006, zostavovateľ Mgr. Bohuslav Kortman), strana 39

 Kultúra a zaujímavosti 

 Vila barónky Popperovej 
Vilu na rázcestí v Považskej Teplej dala v roku 1874 postaviť barónka Popperová. Prvý tam býval barónkin sekretár Havais. Po parcelizácii mala o vilu záujem obec, ale pozemkový úrad dal prednosť županovi Trenčianskej župy Dr. Jozefovi Minárikovi, bývalému lekárovi z Veľkej Bytče. V rokoch 1922 – 1923 vo vile býval aj jeho spolužiak a priateľ Martin Kukučín, ktorý sa po prvej svetovej vojne usadil na Slovensku – jeho pobyt pripomína aj pamätná tabuľa. V roku 1942 vilu dostal Július Rajman, spolu s manželkou vilu užívali až do ich smrti. Neobývanú vilu kúpil až v roku 1993 Milan Veščičík, ktorý prerobil a opravil koniareň, zhotovil prístrešky na koče, upravil park, zhotovil fontánku a nové kamenné oplotenie, a vo vile otvoril reštauráciu. Mal v pláne voziť hostí na kočoch do Manínskej tiesňavy, no v zime mu snehová nádielka polámala prístrešky na koče. Vila ostala prázdna až do roku 2002, kedy získala nového majiteľa.

 Socha sv. Jána Nepomuckého 
Kamenná klasicistická prícestná socha sv. Jána Nepomuckého v Považskej Teplej v časti Zálužie vznikla v roku 1815. Patrí k najstaršej stavebnej pamiatke v obci.

 Kostol Sedembolestnej Panny Márie 
Na podnet vtedajšieho považskobys­trického dekana Ladislava Hermana a veľkej túžby veriacich sa v roku 1991 v Považskej Teplej začala výstavba nového kostola, ktorého základný kameň požehnal pápež Ján Pavol II. dňa 22. apríla 1990 počas svojej prvej návštevy Slovenska. Výstavba tohto kostola, ktorý projektoval architekt Štefan Krušinský, sa ukončila v roku 1994. Auto­rom výtvarných diel je Dominik Monček. V interiéri kostola nad obetným stolom je drevorezba Sedembolestná Panna Mária a z kovu vyhotovené štylizované zobrazenia jej siedmich bolestí; na bočných stenách sú umiestnené výjavy jednotlivých zastavení krížovej cesty. Kostolná veža má tri zvony: malý nesie meno Gorazd, stredný Cyril a Metod a veľ­ký bol požehnaný na počesť Sedembolestnej Panny Márie. Kostol v Považskej Teplej 15. septembra 1994 posvätil vtedajší nitriansky pomocný biskup František Rábek.

 Súkromné múzeum archeológie, numizmatiky a ľudových remesiel 
Súkromné múzeum nadšenca Ladislava Janecha v Považskej Teplej pozostáva z troch miestností zobrazujúcich exponáty, ktoré zbiera od roku 1988. V múzeu sa nám naskytne pohľad na archeologické nálezy, minerály, mince a rôzne platidlá od doby starého Ríma až po súčasnosť, ale aj výrobky starých remesiel, rozličné nástroje, s ktorými sa pracovalo i dorábalo živobytie, časti odevov a podobne. Múzeum do roku 2012 navštívilo viac ako štyritisíc návštevníkov z pätnástich krajín sveta, najďalej z Japonska, Kanady, USA, Sýrie či Namíbie, o čom svedčia i zápisy v knihe návštev. Často sa tu pristavia žiaci základných i stredných škôl, študenti histórie, ale aj iní návštevníci so záujmom o históriu.

 Referencie 


Kategória:Mestské časti Považskej Bystrice
Kategória:Pomenovania podľa Váhu